ধর্মশালায় ক্রিকেট মানেই শিরোনামে প্রাকৃতিক সৌন্দর্য। এবারও শৈলশহরে পৌঁছেই টুইটারে বিশেষ ভিডিও পোস্ট করে বিরাট কোহলি বলেছেন, এখানে এলে মন ভাল হয়ে যায়।
কিন্তু ওয়ান ডে অধিনায়ক মহেন্দ্র সিংহ ধোনি কি ধর্মশালার প্রাকৃতিক সৌন্দর্য খুব উপভোগ করতে পারছেন? টেস্ট অধিনায়ক হিসাবে কোহলির জয়যাত্রার মধ্যেই ওয়ান ডে ক্যাপ্টেন হিসাবে ধোনির রথের চাকা বসে যাওয়ার উপক্রম হয়েছে। ২০১৫-১৬ মরসুমে ১০টি ম্যাচে ধোনি মাত্র একটি হাফ সেঞ্চুরি পেয়েছেন। কোনও সেঞ্চুরি নেই। দক্ষিণ আফ্রিকার বিরুদ্ধে গত বছর ইনদওরে ৯২ নট আউট বাদ দিলে কোনও বড় স্কোর নেই। ধর্মশালায় তিনটি ম্যাচে অধিনায়ক ধোনির হারের সংখ্যাও দুই, জিতেছেন একটিতে। 
সুনীল গাওস্কর টিভি চ্যানেলে বলেছেন, ৩৫ বছরের ধোনির পক্ষে আর কিছু করা সম্ভব নয়। এমএসডি কি তাহলে বায়োপিক হয়েই থাকবেন এখন? রবিবার থেকে শুরু সিরিজের হট টপিক এটাই!